জাতীয় দল থেকে অনেক দূরে তিনি। কোহলিরা যখন ইডেন গার্ডেন্সে খেলতে নেমে পড়েছেন তখন তিনি ভারতীয় দল থেকে বহু ক্রোশ দূরে। তবে যুবরাজ সিংহ মোটেই শিরোনাম থেকে দূরে নয়। কারণ তিনি এবার জানিয়ে দিলেন তাঁর ফেভারিট বলিউড তারকা কে! এবং শাহরুখ কিংবা সলমন নন, যুবরাজের প্রিয় বলিউড তারকা কাজল দেবগণ।
যুবরাজ নিজের ইনস্টাগ্রাম প্রোফাইলে সম্প্রতি কাজলের সঙ্গে নিজের ছবি পোস্ট করে লিখেছেন, কাজলই তাঁর প্রিয় বি-টাউন তারকা। ক্যাপশনে যুবির বক্তব্য, ‘‘যখন তোমার ফ্লাইট দেরি হয় এবং তোমার প্রিয় তারকা তোমার সামনে চলে আসেন, তাহলে তোমার দিন দারুণ কাটবে।’’

যুবরাজ সিংহের ইনস্টাগ্রাম
যাই হোক, নির্বাচকরা অস্ট্রেলিয়ার বিরুদ্ধে প্রথম তিনটে ওয়ানডে-র দল নির্বাচন করেছেন যুবরাজকে বাইরে রেখেই। শ্রীলঙ্কা সিরিজেও বাদ পড়েছিলেন তিনি। পাশাপাশি দলীপ ট্রফি-তেও রাখা হয়নি তাঁকে। যা দেখে অনেকেই বলতে শুরু করেছেন যুবরাজের আন্তর্জাতিক কেরিয়ার সম্ভবত শেষ। আগামী বিশ্বকাপে যে তিনি থাকছেন না জাতীয় দলের জার্সিতে, তা একপ্রকার পাকা।
এমন অবস্থায় যুবরাজ নিজের ফাউন্ডেশন ‘ইউউইক্যান’-এর প্রচারে ব্যস্ত থাকছেন। সোশ্যাল মিডিয়াতেও দেখা যাচ্ছে তাঁকে। যুবি এখন কবে অবসর ঘোষণা করেন, সেটাই আপাতত দেখার।